คลังเว้นภาษีโครงการลดโลกร้อน
ครม.เห็นชอบให้เว้นภาษีกำไร จากโครงการลดการปล่อยก๊าซเรือนกระจกเป็นเวลา 3 ปี
9 พ.ย. 2553

ครม.เห็นชอบให้เว้นภาษีกำไร จากโครงการลดการปล่อยก๊าซเรือนกระจกเป็นเวลา 3 ปี
นายกรณ์ จาติกวณิช รมว.คลัง กล่าวว่า การประชุมคณะรัฐมนตรี (ครม.) ได้เห็นชอบตามข้อเสนอของกระทรวงการคลังเกี่ยวกับมาตรการภาษีเพื่อสนับสนุนโครงการลดการปล่อยก๊าซเรือนกระจก โดยมีสาระสำคัญ ให้ยกเว้นภาษีเงินได้นิติบุคคลให้แก่โครงการลดการปล่อยก๊าซเรือนกระจก สำหรับกำไรสุทธิของโครงการลดการปล่อยก๊าซเรือนกระจกในแต่ละโครงการ เฉพาะที่คำนวณจากรายได้จากการจำหน่าย คาร์บอนเครดิตนอกประเทศไทย  เป็นเวลา 3 รอบระยะเวลาบัญชีต่อเนื่องกันนับแต่รอบระยะเวลาบัญชีแรกที่โครงการกลไกการพัฒนาที่สะอาด (Clean  Development Mechanism : CDM) จำหน่ายคาร์บอนเครดิตประเภท Certified Emission Reductions (CERs) ได้รับการรับรองจากคณะกรรมการบริหารกลไกการพัฒนาที่สะอาดของสหประชาชาติ (Executive Board of  CDM : CDM EB) หรือนับแต่รอบระยะเวลาบัญชีแรกที่องค์การบริหารจัดการก๊าซเรือนกระจกออกใบรับรองการซื้อขายคาร์บอนเครดิต สำหรับโครงการลดการปล่อยก๊าซเรือนกระจก ซึ่งจำหน่ายคาร์บอนเครดิตประเภท Voluntary Emission Reductions (VERs )
นายกรณ์ กล่าวว่า มาตรการภาษีเพื่อสนับสนุนโครงการลดการปล่อยก๊าซเรือนกระจกข้างต้น จะช่วยสนับสนุนการดำเนินการโครงการกลไกการพัฒนาที่สะอาด  และโครงการประเภทอื่นที่ลดปริมาณการปล่อยก๊าซเรือนกระจกในประเทศไทย ซึ่งจะช่วยให้คุณภาพสิ่งแวดล้อมของประเทศดีขึ้น และยังเป็นการสร้างฐานข้อมูลการดำเนินโครงการลดการปล่อยก๊าซเรือนกระจกที่เกิดขึ้นทั้งหมดภายในประเทศ ซึ่งจะเป็นประโยชน์ในการกำหนดนโยบายที่เกี่ยวข้องต่อไปในอนาคต